**P.nr.348/17**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale kundër të akuzuarit M M nga Peja, rr. B.K , kati ..., për shkak të veprës penale, lajmërimi apo kallëzimi i rremë nga neni 390 par 1 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.Nr.532/17 të datës 29.03.2017, pas mbajtjes së shqyrtimit fillestar me datë 21.02.2018, në prezencë të Prokurorit të shtetit Valbona Disha Haxhosaj, të akuzuarit M M, dhe në mungesë të palës së dëmtuar L D merr këtë:

**A K T GJ Y K I M**

I akuzuari M M i biri i M dhe i nënës D e gjinisë R, i lindur me datë ............, në fsh. J e L, K.Pejës, tani me banim në Pejë në rr.B K, Kati ..., banesa nr..., ...................., i gjendjes ................., i identifikuar në bazë të letërnjoftimit me nr................. i lëshuar nga MPB Republika e Kosovës, i martuar, shqiptarë, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datë, rreth orës ...minuta, në Stacionin Policor në Pejë, ka bërë lajmërim të rremë se ish bashkëshortja e tij, këtu e dëmtuara L D ka kryer vepër penale të vjedhjes, duke e ditur se e njëjta nuk është kryerësja, në atë mënyrë që i pandehuri shkon në vendin e lartë cekur duke deklaruar se tani e dëmtuara me dt.03/02/2017, rreth orës 23:00, në banesën e tij i ka vjedhur kuletën me 5300€ para në të, ashtu që i pandehuri me dt.09/02/2017, rreth orës 13:30 minuta është paraqitur në Stacionin Policor në Pejë, dhe e ka pranuar se lajmërimin të cilin e kishte bërë me dt.05/02/2017 është i rremë.

-Me çka ka kryer vepër penale, lajmërimi apo kallëzimi i rremë nga neni 390 par 1 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, nenit 390 par 1 të KPRK-së, si dhe nenit 365 të KPPRK-së, ...i shqipton:

**DËNIM ME GJOBË**

Ashtu që të akuzuarit M M, i cakton dënim me gjobë në shumë prej 400€ (katërqindë euro ) e të cilin dënim është i obliguar që ta paguaj në afat prej 60 (gjashtëdhjetë) ditësh pas plotfuqishmërisë së aktgjykimit,

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, duke llogaritur një ditë burgim për çdo 20 euro të gjobës.

I akuzuari lirohet nga pagimi i shpenzimeve procedurale në bazë të vendimit të lëshuar si invalid i luftës të lëshuar me 23/04/2014, nga Ministria e punës dhe mirëqenies sociale – departamenti për familjet e dëshmorëve, invalidëve të luftës dhe viktimave civile.

Pala e dëmtuar L D nga Peja, rr. B K, ndërtesa e rrokaqiellit, kati II, për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.Nr.532/17 të dt.29.03.2017, kundër të akuzuarit M M nga Peja, rruga B K ......, për shkak të veprës penale, lajmërimi apo kallëzimi i rremë nga neni 390 par 1 të KPRK-së.

 Gjykata ka caktuar shqyrtimin fillestarë me datë 21.02.2018, pas leximit të aktakuzës nga ana e Prokurores së shtetit PP/II.Nr.532/17 të dt.29.03.2017, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, shprehi keqardhje për atë që ka ndodhur, unë është e vërtetë që paraprakisht kam dyshuar në të dëmtuarën L D por më vonë jam bindur që deklarimi ka qenë i rremë për cka e pranoj këtë vepër, e kam pranuar edhe më parë, ashtu që premtoj që në të ardhmen nuk do të përsëriti vepra të tilla apo të ngjashme, për çka jam penduar edhe thellë për këtë veprim dhe këtë gjë që më ka ndodhur.

Prokurori i shtetit ka deklaruar se pajtohet me pranimin e fajësisë nga ana e të akuzuarit, meqenëse i njëjti e ka pranuar fajin duke i kuptuar pasojat e pranimit të fajësisë dhe atë në mënyrë vullnetare dhe pa ndonjë presion, konsideron se i njëjti pranim i fajësisë ka mbështetje në provat të cilat gjenden në shkresa të lëndës.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: Raportin e Policit Rasim Podrimqaku, deklaratat e të pandehurit M M të dhëna me dt. ... dhe ...., deklarata e të dëmtuarës L D e dhënë me dt. ....., si dhe deklarata e dëshmitarit E U e dhënë me dt...... në Stacionin Policor në Pejë, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, i ka kërkuar falje palës së dëmtuar, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

I akuzuari lirohet nga pagimi i shpenzimeve procedurale në bazë të vendimit të lëshuar si invalid i luftës të lëshuar me ....., nga Ministria e punës dhe mirëqenies sociale – departamenti për familjet e dëshmorëve, invalidëve të luftës dhe viktimave civile.

Konform nenit 463 të KPPK-së, gjykata e udhëzoi palën e dëmtuar L D nga P.., rr. B K, kati , për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.348/17**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

KËSHILLË JURIDIKE:

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.